text: Butiksdøden stiger
  23 januar 2013 kl. 16.38
  Tomme butikker skæmmer handelsgaderne i Vejen, Haderslev, Kolding, Aabenraa og mange andre byer.
  Mange må dreje nøglen om på grund af nethandel, grænsehandel og de store butikscentres tiltrækningskraft.
  Og det bliver kun værre.
  Institut for Center-Planlægning forudsiger, at 3.7 millioner kvadratmeter butiksareal i Danmark bliver overflødiggjort i løbet af 12-13 år, hvis nethandlen fortsat stiger kraftigt. I dag bruges 11 millioner kvadratmeter til butikker.
  Analysen viser, at det især er de mindre og mellemstore byer, der mister tøjbutikker, skobutikker, isenkræmmere, optikere og andre såkaldte udvalgsbutikker. Den er baseret på, at nethandlen vil overtage 15 procent af dagligvarehandlen og 50 procent af udvalgsvareforbruget.
  I Danmark er der i dag 210 byer med mere end 3.000 indbyggere, der har et rimeligt udvalg af udvalgsbutikker, og der er risiko for, at de mindste byer helt mister deres forretninger.
  Detailhandlen vil fortsat eksistere på nettet, men udviklingen vil ramme ejendomsinvestorer hårdt.
  Institut for Center-Planlægning mener, at den bedste løsning for ejere af butiksejendomme kan blive, at de må rive dem ned, så de undgår skatter og afgifter.
  